SKRIFTLIG FORESPØRGSEL E-0862/01

af Christopher Huhne (ELDR) til Kommissionen

(22. marts 2001)

Om: Mund- og klovsyge

1. Kan Kommissionen oplyse, hvilke af EU's handelspartnere der for nylig har haft klart dokumenterede tilfælde af mund- og klovsyge i deres klovdyrbestand?

2. Hvilke foranstaltninger er der truffet for at sikre, at der ikke importeres inficeret kød til EU?

3. Hvornår blev Kommissionen første gang klar over, at der var udbrudt mund- og klovsyge i Sydafrika, og hvornår indførte den foranstaltninger, som skulle dæmme op for smittefaren?

4. Hvad skyldes forsinkelsen?

Svar afgivet på Kommissionens vegne af David Byrne

(18. juli 2001)

Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1) indeholder de grundlæggende dyresundhedsbetingelser i forbindelse med import. Efter rådgivning fra Den Stående Veterinærkomité er der blevet vedtaget en række særlige kommissionsbeslutninger på grundlag af dette direktiv om særlige dyresundhedsmæssige betingelser og bestemmelser om udstedelse af veterinærcertifikat for de pågældende dyr og produkter.

Rådets beslutning 79/542/EØF af 21. december 1976(2) indeholder en liste over de tredjelande, hvorfra medlemsstaterne tillader indførsel af kvæg, svin og fersk kød samt andre produkter omhandlet i Rådets direktiv 72/462/EØF. Hvad angår mund- og klovesyge er det kun lande i Sydamerika og det sydlige Afrika, der er relevante med hensyn til kød og kødprodukter. Der er fastsat særlige regler for import fra landene på listen, hvor der enten er udbrud af mund- og klovesyge i dele af landet, og/eller hvor der foretages vaccinationer. Det er ikke tilladt at importere husdyr fra de pågældende lande til Fællesskabet.

Der er fastsat dyresundhedsmæssige betingelser og bestemmelser om udstedelse af veterinærcertifikat i Kommissionens beslutning 93/402/EØF af 10. juni 1993 om sundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika(3) og i Kommissionens beslutning 1999/283/EF af 12. april 1999 om dyresundhedsmæssige betingelser og udstedelse af veterinærcertifikat ved indførsel af fersk kød fra visse afrikanske lande(4).

Ifølge disse gælder der følgende i forbindelse med mund- og klovsyge:

- For at kødet fra slagtedyrene kan eksporteres til Fællesskabet, skal de bedrifter/områder, de kommer fra, have været fri for mund- og klovsyge i en vis periode.

- Det skal være godtgjort at udbening og modning af kød foregår på en måde, der sikrer, at eventuel mund- og klovsygevirus destrueres ved denne proces. Dette har gennem de sidste 30 år vist sig at være effektivt.

Desuden gennemfører Kommissionen (Levnedsmiddel- og Veterinærkontoret) besøg på stedet for at sikre, at bestemmelserne gennemføres korrekt.

Der blev konstateret udbrud på en svinebedrift i nærheden af Durban i Sydafrika den 17. september 2000, og Kommissionen blev informeret den 18. september 2000. Sydafrikas veterinærmyndigheder sendte en detaljeret rapport, som blev modtaget den 20. september 2000, og som blev videresendt til medlemsstaternes veterinærchefer.

Skønt det i forvejen ikke er tilladt at importere svinekød fra Sydafrika, blev udstedelse af veterinærcertifikat for alt fersk kød af modtagelige arter automatisk straks suspenderet, da de sydafrikanske veterinærmyndigheder ikke længere kunne underskrive veterinærcertifikatet i Kommissionens beslutning 1999/283/EF.

Der var ingen forsinkelse.

(1) EFT L 302 af 31.12.1972.

(2) EFT L 146 af 14.6.1979.

(3) EFT L 179 af 22.7.1993.

(4) EFT L 110 af 28.4.1999.